**Omul prin sine însuşi**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aseară l-am vizitat pe Ştefan Grec,

un bărbat de-o vârstă cu mine,

care şi-a pus acsă

în munţii cei mari

dintre Bucovina şi Maramureş,

a aşezat o roată pe râu

şi şi-a făcut cu mâinile lui

lumină electrică,

şi într-o zi s-a apucat de sculptură.

Vedeam rădăcinile, zice,

şi nu mi se păreau rădăcini,

ci animale şi oameni şi zboruri.

Şi casa lui e populată

de rădăcini care nu sunt rădăcini

ci oameni şi fiare şi zboruri.

Şi-atât de-adevărate sunt sculpturile

lui Ştefan Grec,

muncitor forestier maramureşean

din comuna Cârlibaba

a Bucovinei,

încât şarpele de lemn

pe care l-am mângâiat

mi-a otrăvit degetele,

iar corabia, sculptată de el,

m-a şi vindecat de şedere

şi mi-a sărat sângele

cu doruri de mare.